Oktober | 2018 | Herriemerrie
Die mens in die gewaad
Ek kon nou die dag met 'n veer omgeslaan word toe ek hoor dat Moslems hoë agting vir katte het. Ek – duidelik geen kenner nie – het sommer maar net aangeneem dat hulle 'n kat as onrein gaan aanvaar. Teen die tyd ken julle al die stories van aannamens. Katte is welkom in Moslems se moskees en huise, juis omdat hulle as skoon en rein diere aangesien word. Trouens, dit word as sonde gesien om 'n kat skade te berokken.
Kan jy nou meer? Dit het my egter laat dink oor wat agter die swart gewade skuil?
Ek is darem net halfpad in 'n grot. Ek weet dat baie van die dames hoogs intelligent en hoogsgeleerd is. Verder was ek nog altyd net dankbaar dat ek nie hulle klere hoef te dra nie. Wel, om eerlik te wees, wissel ek tussen meerderwaardigheid dat ek dit nie hoef te dra nie en diepte jammerte as ek hulle buite in die warmste somersdae sien.
Toegegee, ons almal weet (aanvaar?) dat hulle nie die maklikste lewens het nie. Ons sidder soms oor hoe die dames in die tradisioneel Arabiese lande behandel word. Ek meen, Saudi Arabië het eers noudie dag toegelaat dat vrouens mag bestuurslisensies kry. Tog is daar tog meer tot die mens as bloot die feit dat sy gelowig en / of tradisioneel is?
Is sy ryk of is sy arm? Hou sy van haar man of droom sy daaroor om gif in sy koffie te gooi? Is sy tevrede oor die geloof waarin sy gebore is? Hou sy van kinders, diere of plante? Dra sy die uitrusting by die huis en kan sy in enige slaapklere wat haar aanstaan slaap? Gaan sy soms gim toe of hou sy daarvan om aan sport deel te neem? Kyk sy skelm Orange is the New Black of doen sy dit sommer openlik? Skinder sy met haar vriendinne en wat beskou sy as die moeite werd om oor te skinder? Wat verag sy in haar siel? Wil sy haar sterre verander?
Hoeveel is sy maar dieselfde as gemiddelde Westerse vrou?
Ek het nog nooit moeite gedoen om te probeer uitvind nie. Ek is nie eers seker dat ek welkom sal wees om te probeer nie. Maar, in alle waarskynlikheid, is ons ooreenkomste seker meer as ons verskille. Dit is ongelukkig net goed verberg agter swart lappe.